
Κυριακή, 25 Οκτωβρίου 2026

ΔΕΛΤΙΟ ΤΥΠΟΥ

Εντοπισμός και διάσωση 62 αλλοδαπών στους Καλούς Λιμένες – Σύλληψη 2 αλλοδαπών στην Πάτρα – Εντοπισμός 10 αλλοδαπών και σύλληψη του αλλοδαπού διακινητή τους στη Σάμο – Απαγόρευση απόπλου Ε/Γ – Δ/Ρ σκάφους στην Κάλυμνο – Διακομιδές ασθενών

Τις πρωινές ώρες χθες, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και διάσωσης (Ε.Κ.Σ.Ε.Δ.) για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 33 ν.μ. νότια νοτιοανατολικά των Καλών Λιμένων. Οι 62 αλλοδαποί (49 άντρες, 8 γυναίκες και 5 ανήλικοι) περισυλλέχθηκαν από ένα σκάφος της δύναμης FRONTEX και με τη συνδρομή της λάντζας «ΕΛΕΝΗ» Ν.Π. 2097 μεταφέρθηκαν στο λιμάνι των Καλών Λιμένων. Στη συνέχεια, οι διασωθέντες μεταφέρθηκαν στο λιμάνι του Ηρακλείου συνοδεία στελεχών του Κλιμακίου Ειδικών Αποστολών του Κεντρικού Λιμεναρχείου Ηρακλείου και του Αστυνομικού Τμήματος Φαιστού. Προανάκριση διενεργείται από το Κεντρικό Λιμεναρχείο Ηρακλείου.

*****
Τις μεσημβρινές ώρες χθες, συνελήφθησαν από στελέχη του Γραφείου Ασφάλειας της Λιμενικής Αρχής της Πάτρας δύο αλλοδαποί (υπήκοοι Παλαιστίνης), ηλικίας 28 και 26 ετών, για παράβαση του άρθρου 24 παρ. 6 του Ν.5038/2023 «Κώδικας Μετανάστευσης» και του άρθρου 83 παρ. 1 του Ν.3386/05 «Παράνομη είσοδος-έξοδος από τη χώρα», όπως αντικαταστάθηκε και ισχύει.
Ειδικότερα, σε έλεγχο που διενεργήθηκε στον επιβατικό σταθμό νότιου λιμένα Πατρών κατά τη διαδικασία φόρτωσης ενός επιβατηγού-οχηματαγωγού (Ε/Γ-Ο/Γ) πλοίου με προορισμό το εξωτερικό, οι ανωτέρω κατείχαν και επέδειξαν πλαστά ταξιδιωτικά έγγραφα, με σκοπό να μεταβούν παράνομα στο εξωτερικό. Από το Κεντρικό Λιμεναρχείο Πάτρας που διενεργεί την προανάκριση, κατασχέθηκαν τα ανωτέρω έγγραφα.

*****
Τις βραδινές ώρες την 23.10.2026,  ενημερώθηκε η Λιμενική Αρχή της Σάμου για την ύπαρξη ταχύπλοου (Τ/Χ) σκάφους με αλλοδαπούς επιβαίνοντες, το οποίο κινούνταν με μεγάλη ταχύτητα προς τις βόρειες ακτές της Σάμου. Το Τ/Χ σκάφος προσγειαλώθηκε και όλοι οι αλλοδαποί αποβιβάστηκαν επί της ακτής. Στελέχη της Αστυνομικής Διεύθυνσης Σάμου εντόπισαν στη χερσαία περιοχή έντεκα (11) αλλοδαπούς (4 άνδρες, 3 γυναίκες και 4 ανήλικους), οι οποίοι μεταφέρθηκαν στην Κλειστή Ελεγχόμενη Δομή (Κ.Ε.Δ.) Σάμου. Σύμφωνα με τους αλλοδαπούς, κατέβαλαν σε κύκλωμα διακίνησης το ποσό των πέντε χιλιάδων (5.000) ευρώ έκαστος για τη μεταφορά τους στην Ελλάδα.
Από το Λιμεναρχείο Σάμου, που διενεργεί την προανάκριση, συνελήφθη ένας 19χρονος αλλοδαπός (υπήκοος Παλαιστίνης) για παράβαση του άρθρου 25 παρ. 1 εδ. γ’ του Ν. 5038/2023 («Υποχρεώσεις μεταφορέων - Κυρώσεις»), του άρθρου 83 του Ν. 3386/2005 («Παράνομη είσοδος στη χώρα»), καθώς αναγνωρίστηκε από τους υπόλοιπους ως ο διακινητής τους. 

*****
Τις πρώτες πρωινές ώρες σήμερα, ενημερώθηκε η Λιμενική Αρχή της Καλύμνου από τον Πλοίαρχο του επιβατηγού-δρομολογιακού (Ε/Γ-Δ/Ρ)  «ΚΑΛΥΜΝΟΣ ΝΤΟΛΦΙΝ» Ν.Κ.628 ότι κατά τη διαδικασία κατάπλου του πλοίου στο λιμάνι της Καλύμνου, προερχόμενο από το λιμάνι του Μαστιχαρίου της Κω  Παξών, με 23 επιβάτες και 2 άτομα πλήρωμα, διαπιστώθηκε βλάβη στην αριστερή κύρια μηχανή. Το «ΚΑΛΥΜΝΟΣ ΝΤΟΛΦΙΝ»  κατέπλευσε με ασφάλεια στο λιμάνι της Καλύμνου. Από το Λιμεναρχείο Καλύμνου απαγορεύτηκε ο απόπλους του μέχρι την προσκόμιση βεβαιωτικού αποκατάστασης της βλάβης από τον νηογνώμονα που το παρακολουθεί, ενώ το περιστατικό δεν υπήρξε  τραυματισμός και δεν παρατηρήθηκε θαλάσσια ρύπανση.

*****
Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-41χρονης, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΖΑΧΑΡΕΝΙΑ» Ν.Σ. 46,
-80χρονου, από το λιμάνι της Αίγινας στο λιμάνι του Πειραιά, με περιπολικό σκάφος Λ.Σ.-ΕΛ.ΑΚΤ.,
-67χρονου, από το λιμάνι της Ύδρας στο λιμάνι του Μετοχίου Αργολίδας, με το Ε/Π – Τ/Ρ «ΖΩΗ ΙΙ» Ν.Υ. 1057 και
-99χρονου, από το λιμάνι του Αγνώντα  Σκοπέλου στο λιμάνι του Βόλου, με το Ε/Π-Τ/Ρ «ΠΑΝΑΓΙΑ ΟΔΗΓΗΤΡΑ» Ν.Π. 12397.

